钦定古今图书集成/方舆汇编/职方典/第1445卷 > 《海棠祠记》吴时来
## 钦定古今图书集成/方舆汇编/职方典/第1445卷 > 《海棠祠记》吴时来

《海棠祠》，祀宋臣淮海先生秦观也。在横州郊西之海
棠桥侧，即先生故所寓地。后人高先生之风，为亭其
上，又改为书院，实于《祀典》未载。初，横人以先生风义
有益于其乡之人，合祀于时，祀先生于乡贤。议者以
事先生不宜以乡，乃又祀于名宦。既又以先生编管
也，处非所据，于神未安，二者皆非所以康先生也。推
先生之志，即生而血食之，将舍而弃去，复奚后之祀，
不祀羡耶？从后观之，谓先生为横人可也，莫土非吾
也，谓先生为名宦可也，人有馀思也。嘉靖己卯，南海
高君士楠来守州事，因亭宇圮坏，方积需，谋为修之适先生之后人有秦某者，以灵山丞过横，复以请于
高君，乃为之立栋宇，筑垣墙，将迎先生，主祠其中。于
是议专祀今之论先生者曰“词人。”词人甚又沉迷禅
旨，以写佛书为徼者所乘，致流窜无宁日。吁！谁从而
论先生之世耶？先生初为编修，与蜀党诸君子忤时
宰章惇辈，乃御史刘极承意劾其修《实录》诋诬，被谪
处州，实与范祖禹诸人同。既而以写佛书徙柳州，既
而徙横州，徙雷州，盖戛戛乎靡有宁处。唐宋以来，高
明操厉之士，半入禅家，而赵清献、二苏公、黄鲁直诸
人乃其尤者。岂学道未纯，而好高异之心易投难拔，
亦不觉其深入与？及观《逆旅集》，《海棠词》“有本无本”等
语，乃知先生之参禅，皆其居困之时，借以解外纷，以
舒其抑郁无聊之意，而实未尝有害于吾道也。若致
患之因，即不写佛书，其迁徙犹是也。不观《元祐碑》中
诸党人，宁独少游耶？